ไฟแนนซ์ทูเดย์
โดย...ช.ชดา
15 มิ.ย. 2559

โดย...ช.ชดา
...เกรงเหตุการณ์จะซ้ำรอยเปลี่ยนบัตรเอทีเอ็มติดชิป ทำให้สมาคมธนาคารไทยและแบงก์ชาติหารือกันอย่างใกล้ชิดเพื่อสื่อสารกับชาวบ้านไว้ก่อนเรื่องระบบการชำระเงินแบบอี-เพย์เมนต์ เช้าวันนี้ ทองอุไร ลิ้มปิติ รองผู้ว่าการด้านเสถียรภาพสถาบันการเงิน ธปท. จะร่วมกับ ปรีดี ดาวฉาย ประธานสมาคมธนาคารไทย แถลงรายละเอียดการลงทะเบียนระบบ Any ID ที่จะเปิดให้ประชาชนเริ่มมาลงในวันที่ 15 ก.ค.นี้เป็นต้นไป
...เพราะใครๆ ก็รักในหลวง ทำให้ธนบัตรที่ระลึกเฉลิมพระเกียรติพระบาทสมเด็จพระเจ้าอยู่หัว ฉลองสิริราชสมบัติ 70 ปี ล็อตแรก ที่แบงก์ชาติกระจายให้กับสาขาธนาคารพาณิชย์ทั่วประเทศนำไปให้ประชาชนแลกซื้อหมดอย่างรวดเร็ว ธนาคารกรุงเทพเลยขอเพิ่มจำนวนธนบัตรที่ระลึกเพิ่มอีก 1 ล้านฉบับ จากที่เปิดให้แลกไปเมื่อสัปดาห์ที่แล้ว 1.93 ล้านฉบับ ซึ่งจะเปิดให้แลกรอบที่ 2 ในวันที่ 15 มิ.ย.นี้เป็นต้นไป จนกว่าธนบัตรจะหมด งานนี้มาก่อนได้ก่อนเหมือนเดิม 
...พิศิษฐ์ เสรีวิวัฒนา กรรมการผู้จัดการ เอ็กซิมแบงก์ มาทำงาน 2 สัปดาห์แรก เริ่มติดเครื่องประกาศนโยบายจะเป็นศูนย์กลางบริการทางการเงินและคุ้มครองความเสี่ยงการค้าการลงทุนของไทย ในกลุ่ม CLMV และช่วยผลักดันเอสเอ็มอีให้ส่งออก